
Η Δημόσια Κεντρική Βιβλιοθήκη Ρόδου (ΔΚΒΡ) στεγάζεται σε ένα από τα ωραιότερα ιπποτικά αρχιτεκτονικά μνημεία της Ρόδου, με στοιχεία αναγεννησιακής τεχνοτροπίας, το κτίριο της Καστελλανίας, που βρίσκεται στην οδό Αριστοτέλους,  στο βορειοανατολικό άκρο της πλατείας Ιπποκράτους στη μεσαιωνική πόλη της Ρόδου.

Η Δημόσια Κεντρική Βιβλιοθήκη Ρόδου σήμερα έχει τη δυνατότητα να συνδέσει τη γνώση με τον πολιτισμό και να βοηθήσει τους ενδιαφερόμενους πολίτες να μετάσχουν στην κοινωνία των πληροφοριών, προσφέροντας ελεύθερη πρόσβαση σε ένα εξαιρετικά πλούσιο και αξιόλογο υλικό, έντυπο και ψηφιακό. Οι δραστηριότητές της στοχεύουν ιδίως στη διαρκή εκπαίδευση και επιμόρφωση, αλλά και στη διαφύλαξη, ανάδειξη και προβολή του πολιτισμού της Ρόδου και των Δωδεκανήσων. Με την ενεργό συμμετοχή και συνδρομή όλων στο έργο της, θα μπορέσει να προβάλλει τον ελληνικό πολιτισμό και τις αξίες του, που είναι ό,τι πολυτιμότερο διαθέτει σήμερα η πατρίδα μας.
Με την πολύχρονη δημιουργική της παρουσία  στην τοπική κοινωνία, στο πλαίσιο του μορφωτικού και εκπαιδευτικού της ρόλου, θέτει ως προτεραιότητα την ενίσχυση των δράσεών της οι οποίες  έχουν ως στόχο τη μύηση των μαθητών από μικρή ηλικία στην ανάγνωση και την ενδυνάμωση  των σχέσεων τους με το βιβλίο και την αγάπη για το διάβασμα. Παράλληλα, επιδιώκει την καλλιέργεια μιας στενότερης  συνεργασίας με την πανεπιστημιακή κοινότητα του νησιού μας.
             Η Βιβλιοθήκη προκειμένου να εξυπηρετήσει τους/τις εκπαιδευτικούς και τους/τις μαθητές μαθήτριες, φοιτητές/τριες της εκπαιδευτικής και πανεπιστημιακής κοινότητας της περιοχής επιδιώκει ενεργά τη συνεργασία με τις σχολικές μονάδες, τις ακαδημαϊκές βιβλιοθήκες, και τα εργαστήρια της πανεπιστημιακής κοινότητας, τους θεσμούς της Εκπαίδευσης και τους επιστημονικούς φορείς της περιοχής. 
Συγκεκριμένα επιδιώκει:

· Tην αποτελεσματικότερη πρόσβαση της σχολικής και πανεπιστημιακής κοινότητας στο πλούσιο υλικό που διαθέτει.

· Τη συνεργασία με τις σχολικές και πανεπιστημιακές βιβλιοθήκες για την υποστήριξη της εκπαιδευτικής διαδικασίας.
· Την ευρύτερη υποστήριξη  σχολικών και φοιτητικών δραστηριοτήτων.
· Την καλύτερη δυνατή αξιοποίηση του έντυπου και του ψηφιακού υλικού της βιβλιοθήκης (π.χ. ψηφιοποιημένος τοπικός τύπος) μέσα από τη  χρήση τόσο των καταλόγων όσο και του ιστότοπου που διαθέτει.
Το νέο Εφορευτικό Συμβούλιο στο πλαίσιο των αρμοδιοτήτων του, σε στενή συνεργασία με τη Διεύθυνση και τους εργαζόμενους της Βιβλιοθήκης θα εργαστεί  για συστηματικότερη συνεργασία με την εκπαιδευτική και πανεπιστημιακή κοινότητα του νησιού μας με στόχο την υλοποίηση προγραμμάτων Φιλαναγνωσίας, αλλά και την εξασφάλιση της δυνατότητας για  την πρόσβαση των μαθητών και  των φοιτητών, καθώς και ευρύτερα των κατοίκων των  απομακρυσμένων περιοχών του νησιού μας, στις υπηρεσίες της βιβλιοθήκης μας με την επαναλειτουργία της Κινητής Βιβλιοθήκης.

                       Σας προσκαλούμε….   

Σε συνάντηση γνωριμίας την Τετάρτη 6 Ιουλίου 2016, στις 18.30 στο χώρο της Βιβλιοθήκης για να σας ενημερώσουμε για τη λειτουργία της και συζητώντας  να διαμορφώσουμε ένα πλαίσιο συστηματικότερης συνεργασίας η οποία θα εναρμονίζεται, τόσο με τους στόχους της Δημόσιας Κεντρικής Βιβλιοθήκης Ρόδου όσο και της σχολικής και ακαδημαϊκής κοινότητας. 
Ρόδος, 29/6/2016      

   Δημήτρης Κόκκινος, Αντιπρόεδρος                          
                     Τα μέλη

        Πόλυ Χατζημάρκου                             
 Μαρία Ιωάννου

